Diari Oficial de la Generalitat Valenciana


Sumari del DOGV 6633, del 19-10-2011 (2011/10631)

RESOLUCIÓ de 19 de setembre de 2011, de l'Àrea de Relacions Laborals i Seguretat Laboral de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu del personal que presta servicis com a professor de Religió Catòlica en els centres docents públics que depenen de la Conselleria d'Educació, Formació i Ocupació de la Generalitat de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6633

Data del DOGV
:   19-10-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/10880


Data del document
:   19-09-2011

Organisme emissor
:   Conselleria d'Educació, Formació i Ocupació

Tipus de document
:   Resolució

Descriptors 

:   * conveni col·lectiu

RESOLUCIÓ de 19 de setembre de 2011, de l'Àrea de Relacions Laborals i Seguretat Laboral de la Direcció General de Treball, Cooperativisme i Economia Social, per la qual es disposa el registre i la publicació del text del Conveni Col·lectiu del personal que presta servicis com a professor de Religió Catòlica en els centres docents públics que depenen de la Conselleria d'Educació, Formació i Ocupació de la Generalitat de la Comunitat Valenciana. [2011/10584]  
  
Vist el text del Conveni col·lectiu del personal que presta servicis com a professor de Religió Catòlica en els centres docents públics que depenen de la Conselleria d'Educació, Formació i Ocupació de la Generalitat de la Comunitat Valenciana, subscrit per la comissió negociadora, la qual està integrada per representants de l'administració, per part dels treballadors, per representants dels sindicats CSI-CSIF, USO-CV i APPRECE, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, text refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Àrea de Relacions Laborals i Seguretat Laboral, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del Conveni.  
  
Segon  
Disposar la seua publicació en el Diari Oficial de la Comunitat Valenciana.  
  
Valencia, 19 de septiembre de 2011.- El jefe del Área Relaciones Laborales y Seguridad Laboral: Reyes Maximiliano Coronado Coronado.  
  
  
Conveni col·lectiu del personal laboral que presta servicis com a professor de Religió Catòlica en els centres docents públics dependents de la Conselleria d'Educació de la Generalitat de la Comunitat Valenciana.  
  
Índex  
Títol primer. Disposicions generals  
Capítol I. Àmbits. dret supletori.  
Capítol II. Denúncia i pròrroga del conveni.  
Capítol III. Comissió Paritària.  
Capítol IV. Organització del treball.  
   
Títol segon. Naixement, extinció i suspensió de la relació de servici  
  
Títol tercer. Accés a destí i mobilitat  
Capítol I. Accés a destí.  
Capítol II. Amortització de llocs de treball.  
Capítol III. Procediments de provisió de llocs de treball.  
Capítol IV. Accés al primer destí.  
Capítol V. Contractes temporals de substitució.  
  
Títol quArticle Jornada, vacacions, permisos i llicències  
Capítol I. Jornada de treball.  
Capítol II. Vacacions.  
Capítol III. Permisos i llicències.  
  
Títol quint. Retribucions  
Títol sext. Dels òrgans de representació  
Títol sèptim. Millora de condicions de treball  
Títol octau. Faltes i sancions  
  
  
Títol primer. Disposicions generals  
  
Capítol I. Àmbits. Dret supletori  
  
Article 1. Àmbit territorial  
El present conveni és d'aplicació a tot el territori de la Comunitat Valenciana.  
  
Article 2. Àmbit personal  
Quedarà afectat per este conveni tot el personal amb contracte de treball de naturalesa laboral subscrit amb la conselleria competent en matèria d'educació que preste els seus servicis com a professor o professora de Religió Catòlica en centres públics de la Generalitat.  
  
Article 3. Àmbit temporal  
El present conveni entrarà en vigor el dia de la seua firma. La duració dels conveni serà fins al 31 d'agost de 2014.  
  
Article 4. Dret supletori  
En tot el que no s'ha previst i regulat en el present conveni caldrà ajustar-se al que disposa la Llei Orgànica, 2/2006, de 3 de maig, d'Educació, la Llei 7/2007, de 12 d'abril, de l'Estatut Bàsic de l'Empleat Públic, el Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors, el Reial Decret 696/2007, d'1 de juny, pel qual es regula la relació laboral dels professors de religió prevista en la disposició addicional tercera de la Llei Orgànica d'Educació, l'Acord de 3 de gener de 1979 sobre Ensenyança de Religió i Assumptes Culturals subscrit entre l'Estat espanyol i la Santa Seu, el Conveni sobre el règim economicolaboral de les persones que, no pertanyent als cossos de funcionaris docents, estan encarregats de l'ensenyança de la Religió Catòlica en els centres públics d'Educació Infantil, d'Educació Primària i d'Educació Secundària de 26 de febrer de 1999, publicat mitjançant una Orde de 9 d'abril de 1999 i la resta de disposicions legals o reglamentàries que resulten d'aplicació.  
  
  
Capítol II. Denúncia i prorroga del conveni  
  
Article 5. Denúncia i pròrroga del conveni  
El present conveni es prorrogarà d'any en any a partir de l'1 de setembre de 2014, per la tàcita reconducció si no hi ha denúncia expressa de les parts firmants, amb una antelació de dos mesos quan acabe el període de vigència o de qualsevol de les seues pròrrogues.  
Denunciat el conveni, les parts firmants es comprometen a iniciar conversacions en un termini no inferior a un mes abans de la data de venciment del conveni o de la pròrroga. En cas que hi haja denúncia i fins que no s'aconseguisca acord exprés, continuarà en vigor el present conveni, amb l'excepció prevista en l'article 11.2.  
  
  
Capítol III. Comissió paritària  
  
Article 6. Comissió Paritària  
1. A la firma d'este conveni, es constituirà una comissió paritària que assumirà les funcions d'interpretació, estudi i vigilància del que s'ha pactat durant la totalitat de la seua vigència. Les seues resolucions seran preceptives i vinculants, sense perjuí de les competències legalment atribuïdes a les entitats administratives i judicials. Una vegada constituïda, s'aprovarà el seu règim de funcionament intern.   
2. La Comissió Paritària estarà composta per set representants de la Conselleria i set representants de la part social, estos elegits per les centrals sindicals firmants del present conveni, en proporció als resultats electorals vigents en cada moment (cada central sindical podrà així mateix disposar d'assessors). Perquè la comissió funcione millor, es nomenarà un tècnic per part de la direcció general competent en matèria de personal, que actuarà com a secretari.  
A les sessions de la Comissió Paritària assistirà amb veu però sense vot un representant designat per l'ordinari de cada una de les diòcesis que hi ha en el territori de la Comunitat Valenciana.  
La Comissió Paritària es reunirà sempre que les parts ho sol·liciten per escrit amb una antelació mínima de cinc dies (termini que podrà ser inferior en casos de reconeguda urgència per ambdós parts), i s'expressaran clarament els temes el tractament dels quals es proposa. La comissió es reunirà amb caràcter preceptiu una vegada a l'any, durant el primer trimestre del curs escolar.  
3. La conselleria competent en matèria d'educació promourà totes les mesures que siguen necessàries per a la comunicació dels acords de la Comissió Paritària a les instàncies interessades.  
  
  
Capítol IV. Organització del treball  
  
Article 7. Organització del treball  
La disciplina i organització del treball és facultat de la conselleria competent en matèria d'educació, en consonància amb el que preveu la normativa vigent.  
El personal està obligat a prestar els servicis que d'acord amb el seu contracte laboral li indique l'Administració educativa.  
  
Article 8. Criteris generals per a la creació, modificació i supressió de llocs de treball  
La conselleria competent en matèria d'educació negociarà els criteris generals per a la creació, modificació i supressió dels llocs de treball amb l'ordinari del lloc i amb els representants dels treballadors, criteris que seran semblants als establits per a la resta de matèries curriculars.  
  
  
  
Títol segon. Naixement, extinció  
 i suspensió de la relació de servici  
  
Article 9. Contractació  
Els professors inclosos en el present conveni seran contractats per l'administració educativa competent d'acord amb les previsions contingudes en la Llei Orgànica 2/2006, de 3 de maig, d'Educació, en el Reial Decret 696/2007, d'1 de juny, i la resta de normativa d'aplicació, per a prestar servicis en els centres docents públics ubicats en el territori de la diòcesi per la qual han sigut proposats.  
  
  
Article 10. Cessament  
1. Cessament voluntari  
El personal que vullga cessar voluntàriament haurà de comunicar-ho a la conselleria competent en matèria d'educació i a l'ordinari diocesà que el va proposar, per escrit, amb una antelació mínima de quinze dies. Rebuda la comunicació del cessament voluntari, dins del termini i la forma escaient, la conselleria competent en matèria d'educació realitzarà al treballador o a la treballadora la liquidació corresponent, a l'extingir-se la relació laboral, i s'abonarà dins del mes següent a la comunicació.   
2. Altres causes de cessament  
Seran causes d'extinció del contracte les previstes amb caràcter general en l'Estatut dels Treballadors i les específicament previstes en el Reial Decret 696/2007, d'1 de juny, pel qual es regula la relació laboral dels professors de religió, d'acord amb les previsions següents:  
  
a) Extinció del contracte per causes objectives:  
a.1) En cas de revocació ajustada a dret de l'acreditació o de la idoneïtat per a impartir classes de Religió per part de l'ordinari diocesà, serà aplicable el que establix l'Estatut dels Treballadors per a l'extinció del contracte per causes objectives.  
a.2) Quan com a conseqüència de la planificació educativa el personal amb contracte laboral indefinit resulte remogut del seu lloc de treball per amortització d'este i haja resultat impossible recol·locar-lo en un altre lloc de treball ubicat dins del territori de la diòcesi per la qual va ser proposat com a professor/a de Religió Catòlica en centres públics de la Generalitat de la Comunitat Valenciana, serà aplicable el que preveu l'Estatut dels Treballadors per a l'extinció del contracte per causes objectives i es notificarà a l'ordinari diocesà corresponent.  
  
b) Acomiadament disciplinari per incompliment greu i culpable del treballador d'acord amb el que establix l'Estatut Bàsic de l'Empleat Públic i l'Estatut dels Treballadors. L'acomiadament disciplinari s'ha de comunicar prèviament a l'autoritat eclesiàstica que va fer la proposta.  
  
c) Jubilació. En els termes i condicions previstes en l'article següent.  
  
Article 11. Jubilació  
1. La jubilació forçosa es declararà d'ofici al complir l'edat legalment establida, i produirà efectes l'endemà d'haver compliment l'edat. Només en el supòsit en què la data de compliment de l'edat es trobe en el segon semestre del curs escolar, es podrà, de mutu acord, continuar prestant servicis fins a la finalització del dit curs escolar.  
  
També es podrà accedir a la jubilació anticipada en els supòsits previstos en la Llei General de Seguretat Social i la normativa concordant.  
2. Quan en el moment de complir l'edat de jubilació forçosa el treballador o la treballadora no tinga suficients anys de cotització per a causar pensió de jubilació, podrà sol·licitar la pròrroga en el servici actiu fins a causar dret a esta. Una vegada denunciat el conveni, la pròrroga en el servici actiu serà, com a màxim, fins als 70 anys.   
La concessió de la pròrroga està supeditada a la proposta del diocesà del lloc i que quede acreditat que reunix la capacitat funcional necessària per a exercir la professió o fer les activitats corresponents al seu nomenament.  
  
Article 12. Suspensió del contracte  
El contracte de treball es podrà suspendre per les causes previstes en l'Estatut dels Treballadors.  
La suspensió del contracte de treball exonera de les obligacions recíproques de treballar i remunerar el treball. No obstant això, en els processos d'incapacitat temporal, l'Administració complementarà les prestacions de la Seguretat Social fins al 100% del salari real des de l'inici de la situació.  
  
  
Títol tercer. Accés a destí i mobilitat  
  
Capítol I. Accés a destí  
  
Article 13. Accés al destí  
1. Se accedirà al destí de conformitat amb criteris objectius de valoració. En tot cas, s'ha de valorar:  
a) L'experiència docent com a professor o professora de Religió, de manera preferent en centres públics i en el mateix nivell educatiu de la plaça a què s'opta.  
b) Les titulacions acadèmiques, de manera preferent les titulacions eclesiàstiques que fan referència a l'assignatura de Religió (Reial Decret 3/1995, de 13 de gener, pel qual es complix el que es disposa en l'Acord entre l'Estat espanyol i la Santa Seu sobre ensenyança i assumptes culturals, en matèria d'estudis i titulacions en Ciències Eclesiàstiques de nivell universitari)  
c) Els cursos de formació i perfeccionament realitzats i que estiguen relacionats amb l'ensenyança de la religió, sempre que hagen sigut aprovats o autoritzats per la jerarquia eclesiàstica, així com els cursos relacionats amb la didàctica i l'organització escolar.  
d) El destí de sacerdots i religiosos motivat pel seu treball pastoral.  
  
Es respectarà, en tot cas, els principis d'igualtat, mèrit, capacitat i publicitat.  
2. Es consideraran definitius els destins del personal amb contracte laboral indefinit adjudicats fins a l'1 de setembre de 2007, des d'eixa mateixa data; així com els obtinguts amb este caràcter per Resolució de 8 de setembre de 2010, del director general de Personal, per la qual s'aprova l'adjudicació definitiva del procediment de provisió de llocs per a professorat de Religió Catòlica que presta servicis en centres docents públics dependents de la Conselleria d'Educació amb efectes d'1 de setembre de 2010.  
Els destins no compresos en el paràgraf anterior es consideraran provisionals.  
Estos destins provisionals hauran de ser inclosos per a la seua cobertura en el primer procediment de provisió que es convoque.  
  
  
Capítol II. Amortització de llocs de treball  
  
Article 14. Amortització de llocs de treball docents  
Si d'acord amb les plantilles de cada centre es produïxen modificacions com a conseqüència de la planificació educativa que impliquen que el nombre de llocs de treball de professors de Religió siga inferior al nombre de treballadors amb contracte indefinit i destí definitiu, resultarà remogut del seu lloc de treball per amortització d'este un nombre de treballadors igual a la diferència entre ambdós.  
  
Article 15. Criteris per a determinar els afectats per una amortització de llocs de treball  
1. En els supòsits en què s'haja de determinar entre diferents professors amb contracte laboral indefinit que ocupen amb caràcter definitiu llocs de treball, qui són els afectats per la remoció per amortització del lloc, en el cas que cap d'ells hi opte voluntàriament, s'aplicaran successivament els criteris següents:  
a) Menor temps de servicis efectius com a professor/a de Religió amb contracte laboral indefinit.  
b) Menor antiguitat ininterrompuda com a definitiu/iva en el lloc de treball.  
Subsidiàriament caldrà ajustar-se a la menor antiguitat reconeguda als efectes de triennis, i es considerarà, si cal, la data de venciment del pròxim trienni.   
2. Qualsevol professor/a de religió amb contracte laboral indefinit i destí definitiu en el centre afectat per l'amortització de llocs de treball podrà sol·licitar voluntàriament la remoció. Quan el nombre de sol·licituds siga superior a la diferència entre el nombre de treballadors afectats amb destí definitiu i el nombre de llocs a amortitzar, la prioritat per a la remoció estarà determinada per l'aplicació dels criteris següents:  
a) Major temps de servicis efectius com a professor/a de religió amb contracte laboral indefinit.  
b) Major antiguitat ininterrompuda com a definitiu/iva en el lloc de treball.  
En cas d'empat caldrà ajustar-se a la major antiguitat reconeguda als efectes de triennis, i es considerarà, si és necessari, la data de venciment del pròxim trienni.   
  
Article 16. Situació del personal afectat per l'amortització del seu lloc de treball  
El professorat de Religió amb contracte laboral indefinit i destí definitiu afectat per una amortització del lloc de treball serà remogut d'este lloc. Este personal ostentarà, durant les sis convocatòries de provisió de llocs de treball immediatament següents a la seua remoció, dret preferent, per una sola vegada i en ocasió de vacant, a obtindre destí en un lloc de treball de centres docents de la localitat corresponent al lloc de treball des del qual ha sigut remogut. Fins que obtinga destí definitiu quedarà en situació de destí provisional en centres docents públics dependents de la conselleria competent en matèria d'educació.  
  
  
  
Capítol III. Procediments de provisió de llocs de treball  
  
Article 17. Convocatòria anual  
Anualment la conselleria competent en matèria d'educació convocarà procediment per a provisió de llocs de treball vacants.  
  
  
Article 18. Vacants  
En els procediments de provisió s'oferiran les vacants que determine l'Administració educativa, en les quals s'inclouran, almenys, les que es produïsquen fins al 31 de desembre del curs escolar en què s'efectue la convocatòria, així com aquelles que resulten del mateix procediment, sempre que, en qualsevol dels casos, la continuïtat del seu funcionament estiga prevista en la planificació educativa.  
  
Article 19. Participació en els procediments de provisió  
1. En este procediment anual estarà obligat a participar el personal que, tenint una relació laboral indefinida, no tinga destí definitiu. Al personal que incomplisca la dita obligació se li adjudicarà un destí forçós amb caràcter definitiu en el territori de la diòcesi per la qual haja sigut proposat.  
2. Amb caràcter voluntari hi podrà participar el professorat de Religió amb contracte laboral indefinit i destí definitiu, sempre que al finalitzar el curs escolar en què es faça la convocatòria hagen transcorregut, almenys, dos anys des de la presa de possessió de l'últim destí.  
  
3. La participació en esta provisió de llocs necessita com a condició indispensable la proposta favorable que atorga l'ordinari diocesà corresponent al territori en què es trobe ubicat el lloc de treball al qual es pretén accedir, en el cas que s'opte a un lloc corresponent al territori d'una diòcesi diferent d'aquella que va proposar al treballador o treballadora.  
  
Article 20. Barem de mèrits per a procediments de provisió  
El barem de mèrits a aplicar en els procediments de provisió s'ajustarà, en tot cas, a les previsions següents:  
a) Experiència docent com a professor o professora de Religió, de manera preferent en centres públics i en el mateix nivell educatiu de la plaça a què s'opta.  
b) El temps de permanència amb destí definitiu en el lloc de treball des del qual es participa en el concurs.  
c) El còmput de treballs exercits (exercici de càrrecs en centres docents o llocs singularitzats)   
d) Les titulacions acadèmiques, de manera preferent les titulacions eclesiàstiques que fan referència a l'assignatura de Religió Catòlica (Reial Decret 3/1995, de 13 de gener, pel qual es complix el que disposa l'Acord entre l'Estat espanyol i la Santa Seu sobre ensenyança i assumptes culturals, en matèria d'estudis i titulacions en Ciències Eclesiàstiques de nivell universitari).  
e) Els cursos de formació i perfeccionament realitzats i que estiguen relacionats amb l'ensenyança de la religió, sempre que hagen sigut aprovats o autoritzats per la jerarquia eclesiàstica, així com els cursos relacionats amb la didàctica i l'organització escolar  
f) Coneixement del valencià.   
g) El destí de sacerdots i religiosos motivat pel seu treball pastoral.  
  
  
Capítol IV. Accés al primer destí  
  
Article 21. Noves contractacions  
Per a la cobertura de vacants no adjudicades se sol·licitarà anualment a l'ordinari diocesà una relació de candidats. Estos seran adscrits provisionalment a un lloc de treball atenent l'orde de puntuació que resulte d'aplicar el barem que s'establisca. Este barem s'ajustarà, en tot cas, a les previsions següents:  
a) Experiència docent com a professor de religió, de manera preferent en centres públics i en el mateix nivell educatiu de la plaça a què s'opta.  
b) Les titulacions acadèmiques, de manera preferent les titulacions eclesiàstiques que fan referència a l'assignatura de Religió Catòlica (RD 3/1995, de 13 de gener, pel qual es complix el que disposa l'Acord entre l'Estat espanyol i la Santa Seu sobre ensenyança i assumptes culturals, en matèria d'estudis i titulacions en Ciències Eclesiàstiques de nivell universitari).  
c) Els cursos de formació i perfeccionament realitzats i que estiguen relacionats amb l'ensenyança de la religió, sempre que hagen sigut aprovats o autoritzats per la jerarquia eclesiàstica, així com els cursos relacionats amb la didàctica i l'organització escolar.  
d) Coneixement del valencià.  
e) El destí de sacerdots i religiosos motivat pel seu treball pastoral.  
  
Este personal estarà obligat a participar en el primer procediment de provisió que es convoque a partir del seu ingrés amb caràcter de personal laboral indefinit i a sol·licitar-hi tots els destins que s'incloguen en el procediment, sempre que compten amb la proposta favorable de l'ordinari del lloc corresponent, en cas que s'opte a un lloc corresponent al territori d'una diòcesi diferent d'aquella que va proposar al treballador o a la treballadora.   
  
Capítol V. Contractes temporals de substitució  
  
Article 22. Substitucions temporals  
Quan per qualsevol motiu legal o reglamentàriament establit siga procedent substituir un treballador o una treballadora, la conselleria competent en matèria d'educació sol·licitarà a l'ordinari diocesà la corresponent proposta de candidats per a la formalització del contracte temporal de substitució corresponent.  
  
  
Títol quart. Jornada, vacacions, permisos i llicències  
  
Capítol I. Jornada  
  
Article 23. Jornada de treball  
1. La jornada de treball serà l'establida en el contracte d'acord amb les necessitats dels centres docents públics dependents de la conselleria competent en matèria d'educació. El nombre d'hores de treball, així com la distribució en hores lectives, complementàries o de lliure disposició, o qualsevol altra tipologia, serà la mateixa que la que es recull amb caràcter general per al personal funcionari docent dels centres en què presten servicis, en allò que no s'opose al seu règim jurídic laboral.   
  
2. Amb l'objecte de formalitzar contractes amb jornada completa podran acumular-se hores lectives de diferents centres docents. En este cas, serà aplicable el que establix l'Orde de 26 de setembre de 2002, de la Conselleria de Cultura i Educació, per la qual es regula el règim d'itinerància del professorat adscrit a centres docents públics d'ensenyança no universitària, de titularitat de la Generalitat de la Comunitat Valenciana (DOCV núm. 4352, de 8 d'octubre de 2002) o norma que la substituïsca.  
3. Es formalitzaran contractes a jornada completa en Educació Infantil i Primària a partir de 18 hores lectives fins a 25 i en Educació Secundària a partir de 13 hores lectives fins a 18, quan en un o més centres queden restes horàries que no arriben, acumulades, a les 25 hores lectives en Educació Infantil i Primària o les 18 hores lectives en Educació Secundària, ateses les previsions contingudes en els apartats 1 i 2 anteriors.  
4. Seran aplicables al professorat de Religió les previsions relatives a reducció de jornada contingudes en el Decret 7/2008, de 25 de gener, del Consell, pel qual es regulen els permisos i llicències del personal docent no universitari dependent de la conselleria competent en matèria d'educació o norma que ho substituïsca.  
  
Capítol II. Vacacions  
  
Article 24. Vacacions anuals  
Serà aplicable al personal afectat per este conveni el mateix règim de vacacions que el que s'establix per al personal funcionari docent. Així, les vacacions anuals retribuïdes es disfrutaran, necessàriament, en període no lectiu.  
El personal que cesse en el transcurs de l'any tindrà dret a la part proporcional de vacacions que corresponga.  
Les vacacions no podran ser compensades en tot ni en part en metàl·lic, excepte quan en el transcurs de l'any es produïsca l'extinció de la relació d'ocupació i este encara no haja completat en la seua totalitat el gaudi del període vacacional.  
  
Capítol III. Permisos i llicències  
  
Article 25. Règim de permisos i llicències  
Serà aplicable als professors de Religió el mateix règim de permisos i llicències que l'establit per al personal funcionari docent en el Decret 7/2008, de 25 de gener, del Consell, pel qual es regulen els permisos i llicències del personal docent no universitari dependent de la conselleria competent en matèria d'educació. A estos efectes, el personal laboral indefinit s'equipara al personal funcionari de carrera i el personal laboral temporal al personal funcionari interí.  
  
  
  
Títol quint. Retribucions  
  
Article 26. Retribucions  
1. El personal afectat per este conveni col·lectiu percebrà les retribucions que corresponguen, en el mateix nivell educatiu, als funcionaris docents interins, incloent-hi triennis. A estos efectes serà aplicable el règim de reconeixement de servicis previs establit per al personal funcionari per la Llei 70/78, de 26 de desembre, de Reconeixement de Servicis Previs en l'Administració Pública.  
2. El personal amb contractes a temps parcial percebrà les seues retribucions de manera sempre proporcional a la del personal amb jornada completa de la mateixa categoria.  
  
  
Títol sext. dels òrgans de representació  
  
Article 27. Òrgans de representació  
En adequació a les activitats i organització específica de l'Administració pública i a l'aplicació d'un conveni col·lectiu propi, en les eleccions sindicals a representants dels professors de Religió Catòlica que presten els seus servicis en centres públics de la Generalitat, constituirà un únic centre de treball la totalitat dels establiments dependents del departament o organisme que es tracte que radiquen en una mateixa província (direccions territorials de la conselleria competent en matèria d'educació).   
En matèria de composició dels comités d'empresa constituïts en cada una de les tres províncies, s'atendrà al que disposa el capítol I del títol II de l'Estatut dels Treballadors i la resta de normativa de desplegament.   
  
Article 28. Comité Intercentres (article 63 ET)  
1. S'acorda la constitució d'un Comité Intercentres en el qual s'integraran les representacions dels treballadors de la Comunitat Valenciana, format per 7 representants dels comités d'empresa.  
2. Els components del Comité Intercentres seran designats per les organitzacions sindicals en proporció a la representativitat relativa segons els resultats electorals vigents en cada moment en els tres comités d'empresa.   
El Comité Intercentres assumirà totes les capacitats de negociació col·lectiva dels comités d'empresa.  
3. Es reunirà el Comité Intercentres com a òrgan de negociació i els representants de l'administració educativa sempre que les parts ho sol·liciten per escrit amb una antelació mínima de cinc dies (termini que podrà ser inferior en casos de reconeguda urgència per ambdós parts), expressant clarament els temes el tractament dels quals es proposa.  
  
Article 29. Activitat sindical  
Es podrà disposar d'un crèdit d'hores retribuïdes per a cada un dels membres del comité d'empresa o delegats de personal en cada centre de treball per a l'exercici de les seues funcions de representació, d'acord amb l'escala prevista en els acords sindicals que subscriga la conselleria competent en matèria d'educació que incloguen en el seu àmbit d'aplicació als professors de Religió o, si no n'hi ha, segons l'Estatut dels Treballadors.  
Els membres de comité d'empresa o delegats de personal i delegats sindicals, podran acumular el crèdit horari. Esta acumulació es podrà fer en un o més dels components del comité d'empresa o delegats sindicals que podran quedar rellevats del treball sense perjuí de la seua remuneració, quan siga per jornades completes, llevat que en els acords sindicals que subscriga la conselleria competent en matèria d'educació que incloguen en el seu àmbit d'aplicació els professors de religió s'establisca una altra cosa.  
Quan l'acumulació d'hores sindicals en un o més membres del comité supose, de fet, el relleu d'eixos representants, serà necessària la comunicació prèvia a la direcció general competent en matèria de personal de la Conselleria d'Educació.  
En este sentit, es reconeix que tots els rellevats sindicals es troben prestant servicis efectius a tots els efectes.  
  
Article 30. Assemblees  
Es garantix el dret dels treballadors a reunir-se en assemblea en els centres, fora de les hores de treball, sempre que no es pertorbe l'exercici normal de les activitats docents i servicis i, en tot cas, d'acord amb la legislació vigent.  
Les reunions hauran de ser comunicades al director del centre, amb l'antelació deguda, amb indicació dels assumptes inclosos en l'orde del dia i de les persones no pertanyents al corresponent centre, que assistiran a l'assemblea.  
  
Article 31. Dret dels membres dels òrgans de representació  
  
Els comités d'empresa i delegats de personal, tindran com a mínim els drets següents:  
1. Els membres dels comités d'empresa i delegats de personal disposaran de temps retribuït per a dur a terme les gestions conduents a la defensa dels interessos dels treballadors que representen de conformitat amb el que preveu el present conveni.  
2. Per a la utilització d'estes hores caldrà ajustar-se al que disposa el present conveni.  
3. Quan per les funcions exercides pels representants es requerisca una substitució en el lloc, s'informarà la direcció de l'absència per motius sindicals amb una antelació mínima de 24 hores.  
4. Els membres dels comités d'empresa i delegats sindicals gaudiran de protecció, que s'estén en l'orde temporal, des del moment de la proclamació com a candidat fins a tres anys després del cessament en el càrrec, en els termes que preveu l'Article 68.c) de l'Estatut dels Treballadors.  
5. El comité d'empresa de cada província disposarà d'un local adequat proveït de telèfon, mobiliari i material d'oficina i la resta de mitjans necessaris per a exercir les seues activitats sindicals. Igualment, els membres de comités d'empresa podran utilitzar tots els mitjans tècnics existents en el centre per a facilitar la informació als seus representants, i en tot moment es respectarà l'adequat funcionament dels servicis. Es facilitarà a cada comité d'empresa o delegats de personal taulers d'anuncis perquè, sota la seua responsabilitat, col·loquen tots els avisos i comunicacions que hagen d'efectuar i es consideren pertinents. Els dits taulers s'instal·laran en llocs clarament visibles per a permetre que la informació arribe fàcilment als treballadors.  
  
6. Els treballadors tindran dret, si així ho sol·liciten, que se'ls descompte de la nòmina la quota sindical del sindicat a què estiguen afiliats.  
7. En matèria de reunions, ambdós parts, pel que fa al procediment, ajustaran la seua conducta i actuacions a la normativa legal vigent.  
  
8. Les acumulacions dels crèdits horaris reconeguts als membres dels diferents òrgans de representació i als delegats sindicals podrà realitzar-se globalment per part de les organitzacions sindicals, amb la sol·licitud prèvia davant de la direcció general competent en matèria de personal, de la conselleria competent en matèria d'educació i segons establisca el procediment corresponent, d'acord amb el que preveu el present conveni.  
9. En allò que no s'establix en este conveni s'atendrà al que disposa la normativa que s'aplique amb caràcter de dret necessari.  
  
Article 32. Drets de les centrals sindicals, seccions sindicals i afiliats  
  
Les centrals sindicals podran constituir seccions sindicals d'acord amb els seus estatuts i la legislació vigent. Les seccions sindicals constituïdes com a tals, registrades en el registre de l'autoritat laboral competent i comunicades a la direcció general competent en matèria de personal tindran els drets i garanties legalment establits i els següents:  
  
- Disposar d'un local semblant al dels comités d'empresa de l'àmbit corresponent, d'utilització exclusiva per a la secció sindical quan haja obtingut el 15% o més de representants en les eleccions sindicals del corresponent comité d'empresa o delegats de personal.   
- Nomenar un delegat sindical quan hagen obtingut representació en les eleccions sindicals a comités d'empresa o delegats de personal de l'àmbit provincial corresponent. Quan superen el 15% del conjunt de delegats en les eleccions sindicals del personal laboral comprés en l'àmbit d'aplicació del present conveni podran nomenar en l'àmbit provincial de la seua direcció territorial un delegat més. Els delegats sindicals tenen dret al crèdit horari per a l'activitat sindical reconegut als membres del comité d'empresa o delegats de personal corresponents. Les organitzacions sindicals amb presència en els comités d'empresa o delegats de personal del col·lectiu podran, amb l'autorització prèvia de la direcció general competent en matèria de personal, de la conselleria competent en matèria d'educació, nomenar delegats sindicals addicionals, sense crèdit horari, a fi de millorar l'acció sindical en totes les dependències.  
  
Els delegats sindicals tindran els drets i funcions que es detallen a continuació:  
- Representar i defendre els interessos del sindicat al qual representen i dels afiliats del sindicat en els centres de treball, i servir d'instrument de comunicació entre el seu central sindical i la direcció dels respectius centres.  
- Assistir a les reunions del comité d'empresa, delegats de personal i comités de seguretat i higiene en el treball, amb veu però sense vot.  
  
- Tindran accés a la mateixa informació i documentació que l'empresa ha de posar a disposició del comité d'empresa, d'acord amb el que es regula a través de la Llei, estant obligats a guardar sigil en les matèries que legalment corresponga.  
- Tindran les mateixes garanties i drets reconeguts per la Llei i per este conveni als membres del comité d'empresa.  
- Seran oïdes per l'empresa en el tractament d'aquells problemes de caràcter col·lectiu que afecten els treballadors en general de l'àmbit corresponent i els seus afiliats.  
- Amb la finalitat de facilitar la difusió d'aquells avisos que puguen interessar als respectius afiliats i als treballadors en general, la direcció del centre posarà a disposició dels sindicats, la representació de la qual ostenta el delegat sindical, un tauler d'anuncis que haurà d'establir-se dins del centre de treball i en un lloc on es garantisca un adequat accés a este per tots els treballadors.  
- En matèria de reunions, ambdós parts, pel que fa al procediment, ajustaran la seua conducta i actuacions a la normativa legal vigent.  
  
- Les acumulacions dels crèdits horaris reconeguts als membres dels diferents òrgans de representació i als delegats sindicals podrà realitzar-se globalment per part de les organitzacions sindicals, amb la sol·licitud prèvia davant de la direcció general competent en matèria de personal, de la conselleria competent en matèria d'educació i segons establisca el procediment corresponent, d'acord amb el que preveu el present conveni.  
  
  
Títol sèptim. Millora de condicions de treball  
  
Article 33. Assegurança de responsabilitat civil  
El personal comprés en l'àmbit d'aplicació del present conveni estarà inclòs en les pòlisses d'assegurança en matèria de responsabilitat civil subscrites per la conselleria competent en matèria d'educació, així com en el pla de pensions dels empleats de la Generalitat de la Comunitat Valenciana, en els mateixos termes que el personal dependent de la referida conselleria.  
  
  
Títol octau. Faltes i sancions  
  
Article 34. Règim disciplinari  
1. El règim disciplinari serà l'establit en el títol VII de la Llei 7/2007, de 12 d'abril, de l'Estatut Bàsic de l'Empleat Públic, i serà aplicable, en allò que no s'opose a este, el procediment i la resta de normes contingudes en el Reial Decret 33/1986, de 10 de gener, pel qual s'aprova el Reglament de Règim Disciplinari dels Funcionaris de l'Administració de l'Estat o disposicions legals o reglamentàries que els substituïsquen en l'àmbit territorial de la Comunitat Valenciana. En el que no es preveu, serà aplicable el que disposa l'Estatut dels Treballadors.  
2. La sanció de suspensió d'ocupació i sou prevista en l'article 96.1.c) de la Llei 7/2007, de 12 d'abril, de l'Estatut Bàsic de l'Empleat Públic, suposarà la suspensió del contracte laboral durant el temps d'execució de la sanció, d'acord amb el que preveu l'Estatut dels Treballadors.  
3. Serà aplicable al personal laboral la situació administrativa de suspensió provisional de funcions, així com el règim jurídic propi d'esta situació administrativa que establisca la legislació de funció pública d'aplicació en l'àmbit territorial del present conveni.  
  
4. Quan el treballador o treballadora siga representant legal dels treballadors o delegat/ada sindical procedirà, durant la tramitació de l'expedient contradictori, oir a més de l'interessat, la resta dels membres de la representació a què pertanga, si n'hi ha.  
5. Si el treballador o treballadora està afiliat/ada a un sindicat i a la conselleria competent en matèria d'educació li consta, haurà de donar audiència prèvia als delegats sindicals de la secció sindical corresponent al dit sindicat.   
  
València, 23 de març de 2011.- La Comissió Negociadora. Per l'Administració: El director general de Personal, David Barelles Adsuara. Per les organitzacions sindicals: USO-CV, CSI-CSIF, APPRECE.